**OBAVIJEST I POZIV**

**OBVEZNICIMA POREZA NA NEKRETNINE**

***za dostavu podataka o poreznom obvezniku i podataka o nekretninama***

***prema Zakonu o lokalnim porezima***

Poštovani,

dana 01. siječnja 2017.godine stupio je na snagu Zakon o lokalnim porezima (NN br. 115/2016) (dalje u tekstu *Zakon*), kojim se u porezni sustav Republike Hrvatske uvodi porez na nekretnine, a ukida komunalna naknada propisana Zakonom o komunalnom gospodarstvu.

Člankom 20. stavkom 2. *Zakona* propisano je da su sve jedinice lokalne samouprave (dalje u tekstu *JLS*), dužne uvesti i naplaćivati porez na nekretnine, prema članku 70. *Zakona,* s danom stupanja na snagu odredbi koje se odnose na **porez na nekretnine odnosno od 01. siječnja 2018. godine.**

Porezni obveznici se obavještavaju:

- da je predmet oporezivanja nekretnina,

- da je porezni obveznik svaka osoba koja nekretninu samostalno posjeduje (u smislu Zakona to je vlasnik nekretnine), ali i nesamostalni posjednik ako je porezna obveza pravnim poslom prenesena na nesamostalnog posjednika, ako se koristi nekretnina u vlasništvu općine, grada ili županije ili Republike Hrvatske, ako nema valjani pravni temelj posjedovanja nekretnine ili je vlasnik nepoznat,

- da se porez na nekretnine obračunava na ukupnu neto podnu površinu nekretnine (prostora koji je oporeziv) sukladno propisu o uvjetima i mjerilima za utvrđivanje zaštićene najamnine, te na stvarnu površinu zemljišta,

- da se nekretninom smatra stambeni prostor, poslovni prostor, garažni prostor i drugi pomoćni te ostali prostori bez namjene, građevinsko zemljište koje se koristi u svrhu obavljanja poslovne djelatnosti i neizgrađeno građevinsko zemljište ako se nalazi unutar građevinskog područja,

- da se neizgrađenim građevinskim zemljištem smatra zemljište koje svojom veličinom i oblikom ispunjava uvjete za građenje prema važećem prostornom planu i opremljeno je najmanje pristupnom cestom, vodovima el. energije i vode prema mjesnim prilikama, a na njemu nije izgrađena nikakva građevina za koju je potrebna građevinska dozvola,

- da se dodatnim sadržajima smatraju osobito bazeni, saune, sportski tereni i sl.,

- da se godišnji iznos poreza po m2 obračunske površine nekretnine utvrđuje množenjem: vrijednosti boda (B), koeficijenta zone (Kz), koeficijenta namjene (Kn), koeficijenta stanja (Ks) i koeficijenta dobi (Kd),

- da se rješenje o porezu na nekretnine donosi do 31. ožujka za tekuću kalendarsku godinu prema stanju nekretnine i poreznog obveznika na dan 01. siječnja tekuće godine i takvo rješenje je na snazi dok ne nastane promjena koja je od utjecaja na utvrđivanje porezne obveze. Sve promjene koje nastanu tijekom kalendarske godine, a od utjecaja su na utvrđivanje porezne obveze (tj. sve činjenice koje utječu na visinu obračuna i utvrđivanje osobe poreznog obveznika), primjenjuju se od sljedeće kalendarske godine,

- da se rješenjem o porezu utvrđuje porezni obveznik, iznos poreza po m2 obračunske površine, obračunska površina, ukupni iznos poreza u godišnjem iznosu i rokovi plaćanja.

Porez na nekretnine utvrđuju i naplaćuju *JLS* na području kojih se nekretnina nalazi i prihod je te *JLS*. Stoga su *JLS* obvezne tijekom 2017. godine ustrojiti i dalje voditi strukturiranu Evidenciju o nekretninama i o poreznim obveznicima plaćanja poreza na nekretnine. Za prikupljanje podataka zadužen je Jedinstveni upravni odjel, odsjek za opće i pravne poslove, komunalne djelatnosti i prostorno uređenje Općine Murter - Kornati, koji ovim putem

**poziva vlasnike i korisnike nekretnina na području Općine Murter – Kornati**

da,radi ustrojavanja i vođenja Evidencije, te radi pravilnog utvrđivanja činjenica bitnih za donošenje rješenja o porezu na nekretnine i zaduživanja obveznika plaćanja poreza, **najkasnije**

**do 31. listopada 2017. godine** dostave podatke o nekretninama i poreznim obveznicima koristeći priložene obrasce, posebno za svaku adresu nekretnine odnosno katastarsku česticu.

Svi obrasci su dostupni i na internetskoj stranici www.murter.hr, a mogu se ispunjeni dostaviti osobno predajom u sobu broj 6, Općine Murter - Kornati, putem pošte (Općina Murter – Kornati, Butina 2, 22243 Murter) ili elektroničkim putem na e-mail adresu: daniela.juraga@murter.hr.

Eventualno potrebnu pomoć u popunjavanju obrazaca, dodatne informacije i upute molimo da zatražite putem tel. 022/435-798 ili 022/435-801, elektronski na e-mail daniela.juraga@murter.hr ili osobno Općini Murter – Kornati soba br. 6.

Ukoliko se traženi podaci ne dostave ili ako se oni bitno razlikuju od podataka kojima raspolaže *JLS* dobivenim od Državne geodetske uprave, Ministarstva graditeljstva i prostornog uređenja i Ministarstva financija – Porezne uprave, porezna obveza će se utvrditi na osnovi podataka kojima raspolaže *JLS* s najvišim koeficijentima utvrđenima *Zakonom* za stanje i dob nekretnine.

Napomena:

Za obvezu plaćanja komunalne naknade i naknade za uređenje voda za tekuću 2017.g. Vam dostavljamo uplatnice za kvartalno plaćanje, ukupno četiri uplatnice kroz godinu, s tim da je iznos uplatnice II. kvartala uvećan za dug iz prethodnog razdoblja. Komunalna naknada se ukida s danom 31.12.2017.godine.

 **OPĆINA MURTER – KORNATI**

 JEDINSTVENI UPRAVNI ODJEL